A BIZOTTSÁG 1749/2004/EK RENDELETE
(2004. október 7.)
2004. szeptember 1-től a tartósított gombára vonatkozó autonóm vámkontingensek megnyitásáról és kezelési módjáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésére,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási okmányára és különösen annak 41. cikke első albekezdésére,
mivel:
(1)
A Bizottság 2125/95/EK (1) rendelete megnyitotta és rögzítette a tartósított gombára vonatkozó vámkontingensek kezelési módját.
(2)
A Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozása következtében a 2125/95/EK rendeletre (2) alkalmazandó átmeneti intézkedések megállapításáról szóló, 2004. február 27-i 359/2004/EK bizottsági rendelet intézkedéseket fogadott el, hogy ezen országok importőrei részesülhessenek a 2125/95/EK rendeletben foglalt előnyökből. Az intézkedések célja az volt, hogy különbséget tegyenek az új tagállamok hagyományos és új importőrei között, és kiigazítsák azt a mennyiséget, amelyre az új tagállamok hagyományos importőreinek engedélykérelme vonatkozhat annak érdekében, hogy ezek az importőrök részesülhessenek e rendszer előnyeiből.
(3)
A kibővült közösségi piac folyamatos ellátása érdekében, figyelembe véve a gazdasági ellátás feltételeit az új tagállamokban a csatlakozást megelőzően, egy autonóm és átmeneti importvámkontingenst kell megnyitni az Agaricus nemzetségbe tartozó fajokból készített, 0711 51 00, 2003 10 20 és 2003 10 30 KN-kód alá sorolt tartósított gombára. Ez az új vámkontingens kiegészíti a tartósított gombára vonatkozó autonóm vámkontingensek megnyitásáról és kezelési módjáról szóló, 2004. június 7-i 1076/2004/EK (3) bizottsági rendelet által megnyitott vámkontingenst.
(4)
Az új kontingens átmenetileg nyitott és nem érintheti az új tagállamok csatlakozása után a Kereskedelmi Világszervezettel (WTO) folytatott tárgyalások eredményeit.
(5)
Mivel a Feldolgozottgyümölcs és Feldolgozottzöldség-piaci Irányítóbizottság nem foglalt állást az elnöke által meghatározott határidőn belül,
ELFOGADTA EZT A RENDELETET:
1. cikk
(1) Egy 1 200 tonnás (nettó száraz súly) 09.4110 sorszámú autonóm vámkontingens (a továbbiakban: autonóm kontingens) megnyitására került sor 2004. szeptember 1-jén az Agaricus nemzetségbe tartozó fajokból készített, 0711 51 00, 2003 10 20 és 2003 10 30 KN-kód alá sorolt tartósított gomba közösségi importjára.
(2) Az autonóm kontingens keretében importált, a 0711 51 00 KN-kód alá sorolt termékek esetében az alkalmazandó vámtétel 12%-os értékvám, a 2003 10 20 és 2003 10 30 KN-kód alá tartozó termékek esetében pedig 23%.
2. cikk
A 2125/95/EK és a 359/2004/EK rendeletet kell alkalmazni az autonóm kontingens kezelésére, ezen rendelet rendelkezéseire figyelemmel.
Mindazonáltal a 2125/95/EK rendelet 1. cikkének, 2. cikke (2) bekezdésének és 4. cikke (5) bekezdésének előírásai nem vonatkoznak az autonóm kontingens kezelési módjára.
3. cikk
Az autonóm kontingens alapján kibocsátott importengedélyek (a továbbiakban: az engedélyek) 2005. március 31-ig érvényesek.
Az engedélyek 24. rovatában fel kell tüntetni az I. mellékletben szereplő megjegyzések egyikét.
4. cikk
(1) Az importőrök a tagállamok illetékes hatóságainál adhatják be engedélykérelmüket az ezen rendelet hatálybalépését követő öt munkanapon belül.
A kérelmek 20. rovatában fel kell tüntetni a II. mellékletben szereplő megjegyzések egyikét.
(2) Hagyományos importőr által benyújtott engedélykérelmek az autonóm kontingens mennyiségének legfeljebb 9%-ára vonatkozhatnak.
(3) Új importőr által benyújtott engedélykérelmek az autonóm kontingens mennyiségének legfeljebb 1%-ára vonatkozhatnak
5. cikk
Az autonóm kontingens a következők szerint kerül felosztásra:
-
95% a hagyományos importőröknek,
-
5% az új importőröknek.
Ha az importőrök egyik kategóriája nem használja fel teljes egészében a kiutalt mennyiséget, a fennmaradó mennyiség átutalható a másik kategóriának.
6. cikk
(1) A tagállamok ezen rendelet hatálybalépését követő hetedik munkanapig bezárólag értesítik a Bizottságot azokról a mennyiségekről, amelyekre az engedélyeket kérelmezték.
(2) Az engedélyek ezen rendelet hatálybalépését követő tizenkettedik munkanapig bezárólag kerülnek kibocsátásra, amennyiben a Bizottság a cikk (3) bekezdése értelmében nem tett különleges intézkedéseket.
(3) Amennyiben a Bizottság az ezen cikk (1) bekezdésének megfelelően eljuttatott információk alapján megállapítja, hogy az engedélykérelmek meghaladják az importőrök egyik kategóriája számára rendelkezésre álló, az 5. cikkben felállított mennyiségeket, rendeleti úton egységes százalékos csökkentést alkalmaz a szóban forgó kérelmekre.
7. cikk
Ez a rendelet az Európai Unió Hivatalos Lapjában való kihirdetése napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. október 7-én.